สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 27 ก.พ.60
28 ก.พ. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (27 ก.พ.) โดยดาวโจนส์ทำสถิติปิดที่ระดับสูงสุดติดต่อกันเป็นวันที่ 12 หลังจากประธานาธิบดีโดนัลด์ ทรัมป์ ระบุว่า เขาจะเปิดเผยถึงการลงทุนครั้งใหญ่ในโครงการสาธารณูปโภค ในการแถลงต่อสภาคองเกรสในวันนี้ตามเวลาสหรัฐ นอกจากนี้ ตลาดยังได้รับแรงหนุนจากยอดสั่งซื้อสินค้าคงทนที่ปรับตัวขึ้นมากกว่าตัวเลขคาดการณ์ในเดือนม.ค.
ดัชนีเฉลี่ยอุตสาหกรรมดาวโจนส์ปิดที่ 20,837.44 จุด เพิ่มขึ้น 15.68 จุด หรือ +0.08% ดัชนี NASDAQ ปิดที่ 5,861.90 จุด เพิ่มขึ้น 16.59 จุด หรือ +0.28% และดัชนี S&amp;P500 ปิดที่ 2,369.75 จุด เพิ่มขึ้น 2.41 จุด หรือ +0.10%
 
ตลาดหุ้นยุโรปปิดขยับลง เมื่อคืนนี้ (27 ก.พ.) เนื่องจากนักลงทุนชะลอการซื้อขายก่อนที่ประธานาธิบดีโดนัลด์ ทรัมป์ จะกล่าวสุนทรพจน์ต่อสภาคองเกรสสหรัฐในวันนี้ตามเวลาสหรัฐ ขณะที่มีกระแสคาดการณ์ว่า ทรัมป์จะประกาศแผนปรับลดภาษีครั้งใหญ่และกระตุ้นการใช้จ่ายด้านสาธารณูปโภค
ดัชนี Stoxx Europe 600 ลดลง 0.1% ปิดที่ 369.52 จุด
ดัชนี CAC-40 ตลาดหุ้นฝรั่งเศสปิดที่ 4,845.18 จุด ลดลง 0.06 จุด หรือ 0.00% ดัชนี DAX ตลาดหุ้นเยอรมันปิดที่ 11,822.67 จุด เพิ่มขึ้น 18.64 จุด หรือ +0.16% ดัชนี FTSE 100 ตลาดหุ้นลอนดอนปิดที่ 7,253.00 จุด เพิ่มขึ้น 9.30 จุด หรือ +0.13%
 
ตลาดหุ้นลอนดอนปิดขยับขึ้นเล็กน้อย เมื่อคืนนี้ (27 ก.พ.) ด้วยแรงหนุนจากการที่สกุลเงินปอนด์ร่วงลง อย่างไรก็ตาม การร่วงลงของหุ้นบริษัทจดทะเบียนรายใหญ่อย่างบริษัทลอนดอน สต็อก เอ็กซ์เชนจ์ กรุ๊ป และไดเร็กต์ ไลน์ อินซัวแรนซ์ ได้ฉุดดัชนี FTSE 100 ลดช่วงบวกลง
ดัชนี FTSE 100 เพิ่มขึ้น 9.30 จุด หรือ 0.13% ปิดที่ 7,253.00 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้น เมื่อคืนนี้ (27 ก.พ.) หลังจากมีรายงานว่า นักลงทุนยังคงมีความเชื่อมั่นในการลงทุนในตลาดน้ำมัน รวมทั้งรายงานที่ว่าการผลิตน้ำมันดิบของกลุ่มประเทศผู้ส่งออกน้ำมัน (โอเปก) ปรับตัวลดลงในเดือนม.ค.
สัญญาน้ำมันดิบ WTI ส่งมอบเดือนเม.ย.เพิ่มขึ้น 6 เซนต์ หรือ 0.1% ปิดที่ 54.05  ดอลลาร์/บาร์เรล 
สัญญาน้ำมันดิบเบรนท์ส่งมอบเดือนเม.ย.ลดลง 6 เซนต์ หรือ 0.1% ปิดที่ 55.93 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้น เมื่อคืนนี้ (27 ก.พ.) โดยทองคำปิดบวกติดต่อกัน 3 วันทำการ ขณะที่นักลงทุนจับตาประธานาธิบดีโดนัลด์ ทรัมป์ ซึ่งจะแถลงต่อสภาคองเกรสในคืนวันนี้ตามเวลาสหรัฐ
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 50 เซนต์ หรือ 0.04% ปิดที่ 1,258.80 ดอลลาร์/ออนซ์
สัญญาโลหะเงินส่งมอบเดือนมี.ค.เพิ่มขึ้น 1.1 เซนต์ หรือ 0.06% ปิดที่ 18.417 ดอลลาร์/ออนซ์
สัญญาพลาตินัมส่งมอบเดือนเม.ย.เพิ่มขึ้น 10.2 ดอลลาร์ หรือ 0.99% ปิดที่ 1,038.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.พุ่งขึ้น 12.05 ดอลลาร์ หรือ 1.6% ปิดที่ 785 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆเกือบทั้งหมด ในการซื้อขายที่ตลาดนิวยอร์กเมื่อคืนนี้ (27 ก.พ.) ด้วยแรงหนุนจากถ้อยแถลงของประธานธนาคารกลางสหรัฐ (เฟด) สาขาดัลลัส ที่ระบุว่า เฟดอาจจำเป็นต้องปรับขึ้นอัตราดอกเบี้ยในอนาคตอันใกล้ เพื่อหลีกเลี่ยงการดำเนินการที่ล่าช้าเกินไปในการสกัดเงินเฟ้อ นอกจากนี้ดอลลาร์ยังได้ปัจจัยบวกจากข้อมูลเศรษฐกิจของสหรัฐที่แข็งแกร่งในบางรายการ
ดอลลาร์แข็งค่าขึ้นเมื่อเทียบกับเยน ที่ระดับ 112.83 เยนจากระดับ 112.13 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0098 ฟรังก์สวิส จากระดับ 1.0072 ฟรังก์สวิส
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0582 ดอลลาร์ จากระดับ 1.0563 ดอลลาร์ ในขณะที่ปอนด์อ่อนค่าลงแตะ 1.2434 ดอลลาร์ จากระดับ 1.2456 ดอลลาร์ และดอลลาร์ออสเตรเลียอ่อนค่าลงที่ระดับ 0.7671 ดอลลาร์ จากระดับ 0.7676 ดอลลาร์        